Jacob Buksti (S), 2000-05-16:
Jeg har jo lært så meget, at som minister skal man vare sig for at give Folketinget forkerte oplysninger.
Så derfor: Eftersom det allerede er oplyst, at det er l,5 mio. kr., så er det l,5 mio. kr. Men jeg blev helt tryg her til sidst, fordi det bekræfter, hvorfor det kan være, at jeg måske har haft sådan en ansats til at kunne misforstå partiernes holdninger til det her, for jeg har også opfattet hr. Søren Kolstrup som et både rart og venligt menneske.
Men jeg har også lyttet mig til, at de her forståelser og misforståelser er af en sådan karakter, at når man har en aftale, så skal alle parter være enige om, hvordan aftalen udmøntes.
Derfor har jeg opfattet det sådan, at det ikke er trafikpuljen, der dækker dette her.
Sådan har jeg forstået det, selv om jeg sætter stor pris på hr. Søren Kolstrups forståelse for ministerens situation.
Og det betyder selvfølgelig, at ministeren vil gøre sig umage for at finde pengene et andet sted.
Så vil jeg både til fru Margrete Auken og i øvrigt også til hr. Helge Adam Møller og
sige, at man jo fuldstændig misforstår forsøget, hvis man tror, at det er et forsøg med højere hastighed.
Det er, som fru Margrete Auken sagde, et forsøg, hvor det drejer sig om, om der er nogle positive effekter ved, at man får en mindre afstand mellem hastighederne for de forskellige køretøjer, altså en mere jævn afvikling.
Og derfor: Hvis man samtidig med, at man laver forsøg med at sætte hastighederne op for de tunge køretøjer, så også sætter dem op for de andre køretøjer, jamen så kan vi ræse derudad, og så er der i hvert fald ingen effekt.
Det er også fuldstændig korrekt, som fru Margrete Auken siger, at skal det her forsøg have nogen som helst positiv effekt, bliver man nødt til at kunne konstatere et fald i den reelle hastighed, og det har jeg også stærkt opfordret vognmændenes organisationer til positivt at medvirke til, for de er selv herre over, hvorvidt det bliver et positivt resultat, nemlig at hastigheden falder.
Derfor er der også i forbindelse med forsøget - og det er jo derfor, det koster penge - etableret flere målestationer, så man faktisk kan måle, hvordan det går.
Så det er jeg meget opmærksom på, og jeg vil gerne give tilsagn til fru Margrete Auken om at informere Folketinget og fru Margrete Auken så tit, som det overhovedet er muligt og relevant, om, hvordan det skrider frem. Omkring selve forsøget er det vigtigt at gøre sig klart, at det, der her er tale om, er, at ministeren får en bemyndigelse, som altså træder i kraft pr. 1. juli.
Og derfor er det klart, at selve forsøget jo først sættes i gang, når der er aftalt - som fru Margrete Auken også var inde på - dels de nødvendige strækninger, og dér er både rigspoliti og relevante interessenter inde, dels selvfølgelig den relevante skiltning.
Der er jo ikke meget ved at lave et forsøg, hvis man ikke har skilte, hvor forsøget gælder.
Så derfor vil jeg sige til fru Margrete Auken: Den 1. juli træder bemyndigelsen i kraft, men selve iværksættelsen må afhænge af, hvornår de endelige aftaler er på plads.
Og til det med sideeffekter: Jamen jeg vil meget gerne være med til løbende at diskutere det.
Jeg tror faktisk, at vi har fælles interesse.
Og endelig mener jeg, at det er en indsats for at få hastigheden ned.
Og det har jeg forstået at vognmændenes organisationer faktisk også er interesseret i.
Og der er altså faktisk undersøgelser, hvis man tager dem fra udlandet og overfører hertil, som viser, at den forhøjelse, de borgerlige partier her går ind for med åben pande og foden på speederen, forøger dødstallet med mellem 19 og 20 pct.
Og det er den diskussion, man skal tage, og den er jeg helt tryg ved, også apropos, hvordan vi i øvrigt holder styr på hastighedsgrænserne.
Så mit tilsagn er: Ja, det her er et forsøg.
Det er et forsøg på en mere jævn afvikling af trafikken, og det er sådan, at vi skal kunne se et fald i den gennemsnitlige hastighed, og så må vi evaluere det.
Og jeg vil gerne give tilsagn om løbende at give også delresultater, hvis sådanne måtte foreligge.